ความดันโลหิต หมายถึง แรงดันในหลอดเลือดแดง ใช่หรือไม่
ใช่ ความดันโลหิต หมายถึง แรงดันในหลอดเลือดแดง

เมื่อหัวใจบีบตัวครั้งหนึ่ง ก็จะบีบเลือดออกจากหัวใจ ไปตามหลอดเลือดแดง ความดันในหลอดเลือดแดงก็จะขึ้นสูงเสียทีหนึ่ง พอหัวใจสบายตัวความดันในหลอดเลือดแดงก็ลดลง ความดันในหลอดเลือดแดงหรือความดันโลหิตจึงมี 2 ช่วง คือ ช่วงบนกับช่วงล่าง ทางการแพทย์เรียกช่วงบนว่า ความดันซีสโตลิค (Systolic) และช่วงล่างว่า ความดันไดแอสโตลิค (Diastolic)

ชาวบ้านทั่วไปมักไม่ทราบว่าความดันมี 2 ช่วง
 
จะสังเกตได้ว่าที่เครื่องวัดความดันโลหิตมีปรอทวิ่งขึ้นลงอยู่ในหลอดแก้วที่มีขีด และตัวเลขบอกความสูงเอาไว้ การวัดความดันนี้ง่ายมาก ถ้าไม่เชื่อ เวลาเจอหมอหรือพยาบาลที่ใจดี ลองหัดวัดดูก็ได้ ถ้าบอกว่าความดันโลหิต 120/80 ก็หมายถึง ความดันช่วงบน 120 ช่วงล่าง 80 และเขาจะบอกเป็นคู่อย่างนี้เสมอ ความดันโลหิต ช่วงบนประมาณ 110-150 และช่วงล่างประมาณ 70-80 แต่คนที่มี ความดันช่วงบนเพียง 100 ถ้ายังทำมาหากินปกติ ก็ไม่ถือว่าต่ำ

ในคนอายุมาก ความดันช่วงบนอาจสูงกว่าคนหนุ่มสาว เช่น คนอายุ 60 ความดันช่วงบน 160 ก็ถือว่าปกติได้ ในคนสูงอายุ ความดันช่วงล่างอาจต่ำลงได้ เช่น เหลือ 50-60 ฉะนั้นถ้าเจอคุณตาคนหนึ่ง อายุ 60 และความดันของแก 170/60 ก็อย่าไปโวยวายอะไร ที่ความดันของคนแก่ขึ้นลงหวือหวามากกว่าคนหนุ่มสาว ก็เพราะผนังของหลอดเลือดมันแข็งตัวไม่ยืดหยุ่นเท่าที่ควร ความยืดหยุ่นนั้นทำให้ไม่เกิดการเปลี่ยนแปลงหวือหวาเกินไป ถ้าพบคุณอายุ 60-70 แล้วความ 120/80 ก็ต้องชมว่าทานยังหนุ่มหรือสาวอยู่ (ที่เส้นเลือด) ส่วนจะเตะปี๊บดังหรือไม่ดังไม่เกี่ยว
12.อายุรศาสตร์ (อายุรศาสตร์) - Internal Medicine